Melchior var ellers den eldre bror til historiker Jonas Ramus (1649–1718) som også tegnet kart foruten å være prest i Norderhov på Ringerike. Melchior giftet seg i 1683 med Anna Kyhn (–1727). De fikk flere barn. Etter Melchiors død i 1693 flyttet enken og sønnene inn hos svigerfaren, oberstløytnant Hans Kyhn. Blant Melchiors sønner finner vi: Joachim Frederik Ramus (1685–1769) ble i 1722 professor i matematikk ved Københavns Universitet og disputerte på en avhandling om trigonometri (kartmatematikk). Johan Daniel Ramus (1683/5–1761) ble katolsk prest i Köln og bibliotekar Christian Ramus (1687–1762) ble biskop på Fyn i Danmark.